Demografía d'Aragón

A **demografía d'Aragón** estudia a estructura, evolución y distribución d'a población d'a comunidat autonoma d'Aragón.

A 1 de chinero de 2025, Aragón teneba 1.364.621 habitants seguntes as cifras oficials de población, o que representa arredol d'o 2,8 % d'o total estatal. Con una superficie de 47.720 km², a densidat de población ye arredol de 29 hab/km², clarament por debaixo d'a media espanyola.

A población aragonesa se distruye de traza bien desigual: a mayor parte se concentra en l'exe d'a Val d'Ebro y, en particular, en a ciudat de Zaragoza y a suya redolada metropolitana, mientres amplias zonas rurals de Uesca y Teruel presentan una baixa densidat de población y procesos acusaus d'enviellimiento y despoblación. A dinamica demografica recient ye marcada por un creiximiento vechetativo negativo, nomás parcialment compensau por os movimientos migratorios, asinas como por un progresivo enviellimiento d'a estructura por edatz.

## Fuents y definicions estatisticas

L'estudio d'a demografía d'Aragón s'apoya fundamentalment en as operacions estatisticas elaboradas por l'Instituto Nacional d'Estatistica (INE) y, en l'ambito autonómico, por l'Instituto Aragonés d'Estatistica (IAEST). Contino se resumen as prencipals fuents emplegadas en iste articlo. 

### Cifras oficials de población y padrón municipal

As cifras oficials de población provenen d'a explotación d'o padrón municipal d'habitants y son aprebadas anyalment por lo Gubierno d'Espanya, a proposa de l'INE. Istas cifras se refieren a la población empadronada en cada municipio a 1 de chinero de cada anyo y son a referencia legal ta efeutos administrativos y estatisticos.

O padrón municipal ye o rechistro administrativo an o qual constan os vecins de cada municipio. La inscripción en o padrón acredita a condición d'estachero en o municipio, con independencia d'a nacionalidat u d'a situación administrativa d'a presona. Quan en iste articlo se fa referencia a la *"población a 1 de chinero"* s'alude, fueras d'indicacions contrarias, a istas cifras oficials de población basadas en o padrón. 

### Censo de Población y Viviendas

O Censo de Población y Viviendas ye una operación estatistica de caracter esaustivo que proporciona información detallada sobre as presonas y os fogars, asinas como sobre as caracteristicas d'as viviendas. Historicament s'ha realizau en Espanya con periodicidat decenal (por eixemplo, en 1981, 1991, 2001 y 2011).

Lo Censo de 2021 fica un cambio metodolochico important, en basar-se de traza predominant en rechistros administrativos, complementaus con encuestas. A partir d'ista operación, la noción clasica de censo decenal se substituye por un modelo en o que una parte d'a información s'actualiza con mayor frecuencia.

Quan en iste articlo se aduze a *"población seguntes censos"*, se ye fendo referencia a las cifras de población estachera obtenidas en os diferents Censos de Población y Viviendas elaboraus por l'INE, diferenciando-las expresament d'as cifras oficials de población que provenen d'o padrón.

### Censo anyal de población y atras operacions

Dezaga d'o Censo de 2021, l'INE ha enchegau un sistema de censo anyal de población basau en rechistros administrativos. Iste sistema permite disposar cada anyo d'estimacions de población estachera con un mayor livel de desagregación territorial y tematica que l'ofrexiu por as cifras oficials de población a 1 de chinero.

Amás d'as fuents anteriors, l'analisi demografica d'Aragón puede apoyar-se en atras operacions estadisticas, como as proyecions de población, as estatisticas de movimientos naturals (naixencias y defuncions), as estatisticas de migracions u as encuestas de fogar. De no estar que s'indique lo contrario, as cifras incluidas en iste articlo proceden d'as publicacions oficials de l'INE y d'o IAEST. 

## Evolución historica d'a población

A evolución demografica d'Aragón dende lo sieglo XIX ha estau marcada por cambios importants tanto en a cuantidat de población como en a suya distribución territorial. A comunidat conoixió un creiximiento sosteniu entre finals d'o sieglo XIX y os primers decenios d'o sieglo XX, seguiu por episodios d'estancamiento y de perda de población, en especial en as suyas arias rurals.

Dende a metat d'o sieglo XX, l'exodo rural y a concentración de población en as ciudatz y en as capitals provincials han prevocau una fuerte despoblación en amplias arias de montanya y de l'interior, en particular en partes d'as provincias de Uesca y Teruel. A partir d'os anyos 1990 y, sobre tot, en a primera década d'o sieglo XXI, a inmigración interior y esterior contribuyó a una recuperanza parcial d'a población total, encara que sin revertir os procesos d'enviellimiento y despoblación en muitos municipios rurals.

En os primers decenios d'o sieglo XXI, Aragón presienta una dinamica carauterizada por un apoco natural frecuentment negativo (mas defuncions que naixencias), que en bells anyos ha estau solo parcialment compensau por l'apoco migratorio. En resultau, a población total amuestra fases alternadas de lixero creiximiento y de estabilidat u lieu disminución, en un contesto de progresivo enviellimiento d'a estructura per edat.

### Fuents preestadisticas

Ta os periodos anteriors a la implantación d'os censos modernos de población, lo conoiximiento d'a demografía d'Aragón se basa en fuents de caracter preestatistico, entre as qualas destacan os fogaches u recuentos de fuegos. Iste tipo de rechistros, elaboraus fundamentalment con fins fiscals y militars, no cuentan individuos sino fuegos u fogars, por o que a suya utilización con fins demograficas requiere l'aplicación d'hipotesi sobre a grandaria meya d'os fogars.

En a Corona d'Aragón se conservan diferents fogaches d'os sieglos XV y XVI que permiten amanar-se a la población aragonesa d'a epoca y a la suya distribución territorial. Encara que la suya comparabilidat ye limitada y presentan vueitos documentals, istos recuentos son una fuent fundamental ta lo estudio d'a evolución demografica d'Aragón en a Edat Meya y en a Edat Moderna, antes d'o prencipio d'os censos estatisticos d'o sieglo XIX.

### Población seguntes censos

Os censos de población y viviendas, elaboraus por l'Instituto Nacional d'Estatistica (INE), permiten seguir l'evolución d'a población estachera en Aragón a lo largo d'o tiempo. En a tabla siguient se replegan as cifras de población estachera dende metat d'o sieglo XIX dica lo Censo de 2021, seguntes os diferents censos decenals realizaus en Espanya.

## Distribución territorial d'a población

A población d'Aragón presienta una distribución territorial bien desigual. A mayor parte d'os habitants se concentra en a Val d'Ebro y, en particular, en a provincia de Zaragoza y en a suya capital, mientres amplias arias d'as provincias de Uesca y Teruel se carauterizan por una densidat de población muy baxa y por procesos de despoblación alongaus en o tiempo.

### Población por provincias

As diferencias demograficas entre as tres provincias aragonesas son bien marcadas. Zaragoza concentra una proporción clarament mayoritaria d'a población d'a comunidat, mientres que Uesca y Teruel reunen en conchunto una fración mucho menor d'o total, a pesar d'ocupar una parte significativa d'o territorio aragonés.

En a tabla siguient se reculle a población de cada provincia y a suya densidat de población ta lo zaguer anyo disponible:

#### Desequilibrio territorial
A distribución d'a población en Aragón amuestra una fuerte concentración en Zaragoza y en a suya redolada (Comarca Central), en contraste con atras arias con menor densidat.

### Población por comarcas

A organización comarcal permite veyer con mas detalle os contrastes internos d'a comunidat. As comarcas d'a redolada de Zaragoza y de l'exe de l'Ebro presentan as mas grans concentracions de población, mientres que buena parte d'as comarcas pirenaicas y d'as sierras turolenses cuentan con densidatz mui reducidas.

Contino se presienta, a modo d'exemplo, una tabla con a población d'as comarcas aragonesas ta lo zaguer anyo disponible:

### Población por municipios

O poblamiento aragonés se carauteriza por a coesistencia d'uns pocos municipios bien poblaus con un gran numero de municipios chicotz. Zaragoza capital concentra por él sola una parte mui significativa d'a población d'a comunidat, mientres que muitos municipios, especialment en as provincias d'Uesca y Teruel, no i llegan a los 500 habitants.

A distribución d'os municipios d'Aragón por provincias ye a siguient: 

#### Municipios con mas de 10.000 habitants

En a tabla siguient s'incluyen os municipios d'Aragón con mas de 10.000 habitants, ordenaus por población a 1 de chinero de 2025: 

#### Municipios con una población entre 5.000 y 10.000 habitants

En a tabla siguient s'incluyen os municipios d'Aragón entre 5.000 y 10.000 habitants, ordenaus por población a 1 de chinero de 2025:

#### Municipios con una población entre 3.000 y 5.000 habitants
En a tabla siguient s'incluyen os municipios d'Aragón entre 3.000 y 5.000 habitants, ordenaus por población a 1 de chinero de 2025:

#### Municipios con una población entre 2.000 y 3.000 habitants
En a tabla siguient s'incluyen os municipios d'Aragón entre 2.000 y 3.000 habitants, ordenaus por población a 1 de chinero de 2025:

A mayor parte d'o resto de municipios aragoneses presenta poblacions reducidas y densidatz bien baixas, o que reflexa a importancia d'os fenomenos de despoblación rural y enviellimiento demografico en amplias zonas d'o territorio.

## Estructura d'a población

A estructura interna d'a población aragonesa presenta trazas propias d'as sociedatz avanzadas d'Europa: un livel alto d'enviellimiento, una presencia creixent de población d'orichen estranchero y una lixera mayoría de mullers, especialment en as edatz mas altas.

Seguntes o censo anyal de población a 1 de chinero de 2025, o 22,6% d'a población aragonesa tien 65 u mas anyos, en comparanza con o 21,8% en 2021, o que reflexa un proceso continau d'enviellimiento. A población de 85 u mas anyos llega a o 3,9% d'o total y presenta diferencias provincials significativas: representa o 4,4% en Uesca, o 5,0% en Teruel y o 3,7% en Zaragoza.

### Estructura por sexo

A población aragonesa presenta una distribución por sexo prou equilibrau, con una lixera predominancia de mullers, mas acusada en os tramos d'edat avanzaus. Ista sobremortalidat masculina en as edatz adultas y avanzadas fa que en muitos municipios rurals y en as ciudatz se concentre un numero important de mullers grans que viven solas, fenomeno vinculau tant a l'enviellimiento como a los fenomenos migratorios.

### Estructura por edat

A estructura por edat d'Aragón amuestra un claro proceso d'enviellimiento. A 1 de chinero de 2025, arredol d'o 13,8% d'a población tiene menos de 16 anyos, mientres que o 22,6% tiene 65 u mas anyos. Entre as dos listas se troban os grupos d'edat de 16 a 25 anyos (10,5%), de 26 a 45 anyos (24,0%) y de 46 a 64 anyos (29,0%), que concentran a población en edat de treballar.

Ista distribución implica una base relativament estreita d'a piramide de población y una parte superior cada vegada mas ampla. Os datos recients indican que a población choven ha disminuyiu en as zagueras decadas, mientres que os grupos d'edat intermedia y, sobre tot, d'edat avanzada han creixiu, tant por l'aumento de l'asperanza de vida como por o trango a edatz mas altas d'as cheneracions numerosas naixidas en as decadas de 1960 y 1970.

### Enviellimiento y dependencia demografica

L'enviellimiento puede medir-se con indicadors como l'indice d'enviellimiento, que relaciona a población de 65 anyos u mas con a población choven. En Aragón iste indice supera de largo o 100%, con mas personas grans que menors, y presenta valors especialment altos en as provincias d'Uesca y Teruel, an o peso d'a población d'edat avanzada ye mayor.

Unatro indicador clau ye a tasa de dependencia, que mide a relación entre a población potencialment inactiva (menors y mayors) y a población en edat de treballar. As cifras de l'INE y de l'IAEST amuestran que Aragón presenta una tasa de dependencia d'as personas grans superior a la meya espanyola, o que suposa un reto ta lo mantenimiento d'os servicios socials, d'o sistema de pensions y d'a sanidat publica.

### Nacionalidat y orichen d'a población

En as zagueras decadas, l'aportación d'a población d'orichen estranchero ha estau fundamental ta compensar en parte o descenso natural d'a población aragonesa. Seguntes o censo de 2025, estasen en Aragón 202.430 personas de nacionalidat estranchera, o que representa o 14,8% d'a población total. Amás, o 18,8% d'os estacheros ha naixiu difuera d'Espanya, o que reflexa a importancia d'as migracions internacionals en a configuración d'a sociedat aragonesa contemporania.

As nacionalidatz estrancheras mas numerosas son, entre atras, a rumana (47.151 presonas) y a marroquina (25.921), amás de diversas nacionalidatz latino-americanas. A distribución territorial d'ista población ye desigual: a mayor parte se concentra en a val d'Ebro y en as ciudatz meyas, mientres que en muitos municipios rurals de montanya y de Teruel a presencia estranchera ye muito mas limitada.

## Dinamica demografica

A dinamica demografica d'Aragón en os primers decenios d'o sieglo XXI ye resultau d'a combinación d'un saldo natural habitualment negativo, d'un saldo migratorio positivo y d'un proceso continua d'enviellimiento. As naixencias se mantienen en nivels relativament baixos, mientres que as defuncions creixen por l'aumento d'a población en edatz avanzadas, de traza que a población total nomás creixe quan o saldo migratorio compensa ista diferencia.

Entre 2021 y 2025 a población estachera en Aragón ha pasau de 1.331.938 a 1.364.621 habitants, con un incremento de 32.683 personas (un 2,5%), mientres que a población d'Espanya ha creixió de 47,4 a 49,1 millons en o mesmo periodo. Iste creiximiento s'explica fundamentalment por as migracions, ya que o saldo vechetativo ha estau negativo de traza recurrent.

### Naixencias y fecundidat

En os zagueros anyos, Aragón ha rechistrau un numero de naixencias relativament baixo en comparanza con o pasau y con a meya espanyola. En 2023 se producioron 8.669 naixencias, con una tasa bruta de natalidat de 6,44 naixencias por cada 1.000 habitants, una d'as mas baixas d'a serie recient.

A tasa global de fecundidat ye arredol de 1,2 fillos por muller, clarament per debaixo d'o livel de reemplazo cheneracional, en linia con a situación d'o conchunto d'Espanya. A fecundidat se carauteriza, amás, por una edat meya a la maternidat relativament alta y por diferencias territorials apreciables, con tasas un poco mas altas en bells municipios rurals y mas baixas en as arias urbanas mas grans.

### Defuncions, mortalidat y asperanza de vida

O numero de defuncions ha amostrau una tendencia creixent en as zagueras decadas, fundamentalment por l'aumento d'a población en edatz avanzadas. En 2023 se rechistroron 13.857 defuncions, con una tasa bruta de mortalidat de 10,29 defuncions por cada 1.000 habitants.

Tot y con ixo, l'asperanza de vida en Aragón se mantiene en nivels altos, similars u lixerament superiors a la meya espanyola, o que reflexa una millora continada d'as condicions sanitarias y socieconomicas. As diferencias por sexo son notables: as mullers viven de meya quantos anyos mas que os hombres, de traza que en os tramos d'edat mas altos a proporción de mullers ye predominant.

### Creiximiento vechetativo

A combinación de baixa natalidat y mortalidat creixent se traduce en un saldo vechetativo negativo en a mayor parte d'os anyos recients. En 2023, as 8.669 personas naixidas y as 13.857 fallecidas dioron puesto a un saldo vechetativo negativo de 5.188 personas. Ista situación se repite con frecuencia dende comienzos d'o sieglo XXI, con nomás qualques años de lixera recuperación.

O saldo vechetativo negativo ye especialment acusau en muitos municipios rurals y en comarcas d'enviellimiento intenso, an o numero de defuncions supera clarament o de naixencias de traza continuada.

### Migracions

En contraste con o saldo vechetativo, o saldo migratorio d'Aragón ha estau por lo cheneral positiu en as zagueras decadas, tant en relación con atras comunidatz autonomas como, sobre tot, con l'esterior. As plegadas de población estranchera y, en menor mida, de población procedent d'atras partes d'Espanya han permitiu compensar parcialment a perda de población por vía natural y, en bells periodos, alcanzar un creiximiento neto positivo.

O papel d'as migracions ye especialment visible en a ciudat de Zaragoza y en a suya redolada, que concentran buena parte d'as nuevas plegadas, en particular de presonas chovens y en edat de treballar. En as comarcas d'enviellimiento intenso, as migracions son mas febles y en bella ocasión negativas, o que contribuye a perpetuar os desequilibrios territorials.

### Creiximiento total y desequilibrios territorials

O creiximiento total d'a población aragonesa en os primers anyos d'o sieglo XXI ha estau moderau e irregular, con fases de creiximiento ligadas a ciclos d'alta inmigración y fases d'estancamiento u de lixera redución. A combinación d'un saldo vechetativo negativo y d'un saldo migratorio positivo fa que o creiximiento global dependa en gran mida d'as condicions economicas y d'as tendencias migratorias de cada periodo.

Iste patrón, sumau a la distribución desigual d'as plegadas, reforza a dualidat entre un Aragón urbanizau y relativament dinamico en l'exe d'a Val d'Ebro y un Aragón rural con perda continada de población, densidatz mui baixas y un enviellimiento mui acusau.

## Proyecions demograficas

As proyecions demograficas permiten analizar qual podría estar l'evolución d'a población aragonesa en os viniens decenios si se mantienen, en grans linias, as tendencias actuals de natalidat, mortalidat y migracions. Iste tipo d'estudios no son predicions esautas, pero sirven como ferramienta orientativa ta la planificación de politicas publicas y servicios.

### Proyecions de población total (2024–2039)

Seguntes as proyecions elaboraus por l'INE y espardidas en Aragón por l'IAEST, en os 15 prosimos anyos Aragón ganaría arredol de 103.952 habitants (un 7,7%), dende una población de 1.349.372 personas en 2024 dica 1.453.324 en 2039. Ixo suposaría continar un creiximiento moderau d'a población, basau fundamentalment en saldos migratorios positius, ya que se preveye que o saldo vechetativo siga estando negativo entre tot o periodo.

En o marco d'Espanya, as proyecions tamién avanzan un creiximiento d'a población total en as viniens decenios, impulsau en gran mida por a inmigración internacional, encara que con grans diferencias territorials entre comunidatz.

### Estructura por edat y enviellimiento futuro

As mesmas proyecions indican que l'enviellimiento demografico se reforzará en os prosimos anyos. O porcentache de población de 65 anyos u mas, que en 2025 se sitúa en o 22,6% en Aragón, podría alcanzar arredol d'o 27,6% en 2039, en un contesto d'aumento continuau d'a esperanza de vida y de baixa natalidat.

O peso d'a población gran crecería en as tres provincias, encara que con distinta intensidat: as proyecions apuntan a lo mantenimiento d'un enviellimiento mas acusau en Teruel y Uesca que en Zaragoza, an a presencia d'adultos chovens y de población estranchera ye mayor.

A consecuencia d'isto será una piramide de población encara mas estreita en a suya base y mas ampla en os tramos d'edat intermedios y altos, con un aumento d'a tasa de dependencia y d'o numero de fogars formados por personas grans, muitas d'ellas vivindo solas.

### Saldo vechetativo y migracions en as proyeccions

As proyeccions de población 2024-2039 sinyalan que o saldo vechetativo en Aragón se mantendrá negativo en o conchunto d'o periodo, ya que se preveye que o numero de defuncions siga superando sistematicament a lo de naixencias. O descenso d'a población choven y d'a fecundidat fa improbable una inversión d'ista tendencia a curto plazo.

En cambio, se proyeuta un saldo migratorio positivo suficient ta compensar a perda de población por via natural y obtener un creiximiento neto d'a población residente. As proyeccions esferencian entre migracions con a resta d'Espanya y migracions internacionals, con un papel especial d'istas zagueras en o creiximiento demografico futuro.

O peso d'as migracions en l'equilibro demografico futuro implica que l'evolución real d'a población aragonesa podría estar sensiblemente condicionada por factores economicos, laborals y sociopoliticos, tanto en Aragón como en o conchunto d'Espanya y en os países d'orichen d'a población estranchera.

### Implicacions territorials y retos demograficos

As proyecions confirman tamién a continuidat d'os desequilibrios territorials dentro d'Aragón. En cheneral, se prevé que l'aria de Zaragoza y a val d'Ebro sigan concentrando a mayor parte d'o creiximiento demografico, mientres que muitas comarcas rurals, especialment en Teruel y en partes d'Uesca, continarán afrontando procesos de despoblación u de creiximiento mui feble.

Iste escenario planteya retos importants en ambitos como o mantenimient d'os servicios basicos (educación, sanidat, dependencia), a ordenación d'o territorio, as politicas de cohesión territorial y a planificación d'as infraestructuras. L'enviellimiento acelerau y a dispersión d'a población en bells territorios, combinaus con a concentración urbana en Zaragoza y a suya aria metropolitana, son elementos centarls d'o debate sobre o futuro demografico y socioeconomico d'Aragón.

## Veye tamién

* Lista de municipios d'Aragón por población
* Aragón
* Provincia de Uesca
* Provincia de Teruel
* Provincia de Zaragoza
* Comarcas d'Aragón
* Demografía d'Espanya
* Despoblación rural en Espanya
* Instituto Aragonés d'Estatistica
* Instituto Nacional de Estadística

## Referencias